ເມືອງກະລຶມ ໃຫ້ຄວາມສຳຄັນ ວຽກງານປ້ອງກັນຊາດ-ປ້ອງກັນຄວາມສະຫງົບ
ວຽກງານ ປ້ອງກັນຊາດ - ປ້ອງກັນຄວາມສະຫງົບ ແມ່ນ ວຽກງານໜື່ງ ທີ່ສຳຄັນ ໃນການ ອຳນວຍ ຄວາມສະດວກ ໃຫ້ແກ່ ການພັດທະນາ ເສດຖະກິດ-ສັງຄົມ ໃຫ້ມີການ ຂະຫຍາຍຕົວ ດ້ວຍຈັ່ງຫວະ ທີ່ໄວ ແລະ ຕໍ່ເນື່ອງ, ສະນັ້ນ ໃນໄລຍະ ຜ່ານມາ ອຳນາດການປົກຄອງ ເມືອງກະລືມ ໄດ້ ເອົາໃຈໃສ່ ສຶກສາ ອົບຮົມ ການເມືອງ ແນວຄິດ ໃຫ້ແກ່ ພະນັກງານນັກຮົບ, ຮັບຮູ້ ເຊື່ອມຊືມ ຕໍ່ແນວທາງ ນະໂຍບາຍ ຂອງພັກ-ລະບຽບກົດໝາຍ ຂອງລັດ ແລະ ທາດແທ້ ມູນເຊື້ອ ຂອງ ກອງທັບ ເຮັດໜ້າທີ່ ປະຕິບັດ ປ້ອງກັນຊາດ - ປ້ອງກັນຄວາມສະຫງົບ ໃຫ້ມີຄວາມສະຫງົບ ປອດໄພ ໂດຍພື້ນຖານ.
ທ່ານ ອໍບົວລາ ອ່ອນມະໄລວົງ ຮອງເລຂາພັກ ເມືອງກະລຶມ ກ່າວ ໃນກອງປະຊຸມ ຄົບຄະນະ ບໍລິຫານງານ ພັກເມືອງກະລຶມ ຄັ້ງທີ 3 ສະໄໝທີ 8 ທີ່ໄຂຂື້ນ ໃນລະຫວ່າງ ວັນທີ 24-25 ພະຈິກ 2015 ນີ້ວ່າ: ຜ່ານມາ ຄະນະພັກອຳນາດການປົກຄອງ ໃນແຕ່ລະຂັ້ນ ກໍ່ຄື ສອງກຳ ລັງປະກອບອາວຸດ ໄດ້ປະຕິບັດ ຕາມແນວທາງ ປ້ອງກັນຊາດ - ປ້ອງກັນຄວາມສະຫງົບ ໃນທົ່ວ ປວງຊົນ ຮອບດ້ານ, ຖືເອົາ ການສືກສາ ອົບຮົມ ການ ມືອງ ແນວຄິດ ໃຫ້ແກ່ ພະນັກງານ ສະມາຊິກພັກ ແລະ ປະຊາຊົນ ບັນດາເຜົ່າ ໃຫ້ເຂົ້າໃຈແຈ້ງ ຕໍ່ເລ້ຫຼ່ຽມ ກົນອຸບາຍ ຂອງສັດຕູ ທີ່ຫວັງ ມ້າງເພ ທຳລາຍ ຂອງອິດທິ ກຳລັງປໍ ລະປັກ, ເຊີດຊູນ້ຳໃຈຮັກຊາດ ຍົກສູງ ສະຕິ ລະວັງຕົວ ເປັນເຈົ້າການ ເຂົ້າຮ່ວມ ໃນວຽກງານ ປ້ອງກັນຊາດ - ປ້ອງກັນຄວາມສະຫງົບ ຢ່າງຕັ້ງໜ້າ, ຫັນເອົາ ແນວທາງ ນະໂຍບາຍ ຂອງພັກ ລະບຽບກົດໝາຍ ຂອງລັດລົງຜັນຂະຫຍາຍ ຢູ່ຂັ້ນຮາກຖານ ປະຊາຊົນ ໃຫ້ເປັນ ປົກກະຕິ, ພ້ອມທັງ ຈັດຕັ້ງ ປະຕິບັດ ລະບຽບວິໃນ, ໜ້າທີ່ ຄວາມຮັບຜິດຊອບ ຢ່າງເຂັ້ມງວດ, ປຸກລະດົມ ຊຸກຍູ້ ສົ່ງເສີມ ປະຊາຊົນ, ກຳລັງ ປະກອບອາວຸດ ໃນແຕ່ລະຂັ້ນ ໄດ້ຮັບການປັບປຸງ ແລະ ສ້າງຄວາມ ເຂັ້ມແຂງ ຕະຫຼອດ, ເວລາ, ນອກນັ້ນ, ໄດ້ສ້າງ ປ້ອມໝັ້ນ ສູ້ຮົບ ຕິດລຽນໄດ້ 2 ກຸ່ມບ້ານ, ປາກໄຊ ແລະ ປະນອນ, ສ້າງຈຸດສຸມ ຊາຍແດນ ໄດ້ 8 ບ້ານ, ພ້ອມດຽວ ກັນນັ້ນ ກໍ່ໄດ້ມີ ການປັບປຸງ ກອງຮ້ອຍ ຊາຍແດນ ປະຕິບັດ ການປັກ ຫຼັກໝາຍ ຊາຍແດນ ສຳເລັດ ຈຳນວນໜື່ງ, ພົ້ນເດັ່ນ ແມ່ນ ໄດ້ປຸກລະດົມ ກຳລັງຊາວໜຸ່ມ, ໄວໜຸ່ມ ສະໝັກ ເຂົ້າເປັນພັນທະ ປະກອບສ່ວນ ຊ່ວຍເຫຼືອ ປະຊາຊົນ, ຕ້ານ ສະກັດກັ້ນ ປະກົດການຫຍໍ້ທໍ້ ຕ່າງໆ ໃນຂອບເຂດ ຊາຍ ແດນ, ຈຸດຫຼໍ່ແຫຼມ ແລະ ປົກປັກຮັກສາ ຫຼັກໝາຍຊາຍແດນ ຢ່າງຕໍ່ເນື່ອງ.
ເພື່ອຮັບປະກັນ ເຮັດໃຫ້ ທົ່ວເມືອງ ມີສະຖຽນລະພາບ ທາງດ້ານການເມືອງ ຢ່າງ ໜັກແໜ້ນ ແລະ ມີ ຄວາມສະຫງົບ ປອດໄພ ໂດຍພື້ນຖານ, ໃນຕໍ່ໜ້ານນີ້ ເມືອງກະລຶມ ຈະໄດ້ ເພີ່ມທະວີ ບົດບາດ ການນຳພາ ຮອບດ້ານ, ໂດຍກົງແລະ ເດັດຂາດ ຕໍ່ວຽກງານ ປ້ອງກັນຊາດ - ປ້ອງກັນຄວາມສະຫງົບ, ຕ້ານ ທຸກກົນອຸບາຍ ຂອງສັດຕູ ແລະ ກຸ່ມຄົນ ບໍ່ດີໃຫ້ທັນ ເຫດການ, ປັງປຸງ ສອງກຳລັງ ປະກອບອາວຸດ ໃຫ້ມີ ຄວາມເຂັ້ມແຂງ ທາງດ້ານ ການເມືອງ-ການຈັດຕັ້ງ ດ້ວຍການ ສືບຕໍ່ ຝຶກແອບ ສີລະປະຍຸດ-ຍຸດທະວິທີ ໃຫ້ມີ ຄວາມຊຳນານ, ກຽມພ້ອມ ສູ້ຮົບ ໄດ້ທຸກເວລາ, ສືບຕໍ່ ສ້າງປ້ອມໝັ້ນ-ກຸ່ມບ້ານ ສູ້ຮົບ ຕິດລຽນ ແລະ ປັບປຸງ ກຳລັງ ກອງຫຼອນ, ປກສ ບ້ານ ໃຫ້ມີ ຄວາມເຂັ້ມແຂງ ເພື່ອ ປົກປັກ ຮັກສາ ຄວາມສະຫງົບ ໃນຂອບເຂດ ຊາຍແດນ ແລະ ຂອບເຂດ ຮັບຜິດຊອບ ໃຫ້ມີສະຫງົບ, ເພື່ອ ຮັບປະກັນ ອຳນວຍ ຄວາມສະດວກໃຫ້ແກ່ ການພັດທະນາ ເສດຖະກິດ-ສັງຄົມ ໃຫ້ມີ ການເຕີບໃຫຍ່ ຂະຫຍາຍຕົວ ຂື້ນເລື້ອຍໆ.
ຂ່າວ: ທິດສາຄອນ ວົງມະນີ, ຂ່າວ TV-RO
ໂທ: 020 5550 3434.